**EESTI JURISTIDE LIIDU**

**EESTI ETTEVÕTLUSJURISTIDE ÜHENDUSE**

**LIIKMETE 21.11.2024 KORRALISE KOOSOLEKU**

**PROTOKOLL**

**Koosolek toimus 21.11.2024. a.**

**Tallinnas restoranis Mimosa aadressil Viljandi mnt 6/Kalmistu tee 1**

**Koosolek algas kell 16:30.**

**Koosolek lõppes kell 18:55.**

Koosoleku kutse oli saadetud kõigile ühenduse liikmetele. Koosolekul osalesid Mare Hiiesalu, Aare Kruuser, Kiira Kure, Victoria Mets, Vassili Mägi, Maido Pajo, Erki Pisuke ja Tiina Sepa.

Koosolekul osalejad valisid ühehäälselt koosoleku juhatajaks ja protokollijaks EEJÜ juhatuse esimehe Aare Kruuser`i.

Koosolekul liikmed kinnitasid ühehäälselt alljärgneva koosoleku kutses esitatud koosoleku **päevakorra:**

**1. Juhatuse ülevaade EEJÜ 2024. a. tegevusest.**

**2. Ülevaade Euroopa Ettevõttejuristide Ühenduse European Company Lawyers Association (edaspidi “ECLA”) tegevustest 2024 ja 2025, sh Mentorluse projekt.**

**3. EEJÜ tegevuskava ja tööplaan ning eelarve aastaks 2025.**

**4. Juhatuse koosseisu uuendamine.**

**1. Juhatuse ülevaade EEJÜ 2024. a. tegevusest.**

EEJÜ juhatuse esimees Aare Kruuser esitas ülevaate EEJÜ tegevusest 2024. aastal.

Koosolekul osalejad võtsid esitatud ülevaate teadmiseks.

**2. Ülevaade Euroopa Ettevõttejuristide Ühenduse European Company Lawyers Association (edaspidi “ECLA”) tegevustest 2024 ja 2025, sh Mentorluse projekt.**

Ülevaate esitas EEJÜ juhatuse liige Tiina Sepa, kes on ka EJL esindaja ECLA-s. ECLA asutati 1983 ja tänasel päeval kuuluvad sinna 22 riigi ettevõtlusjuristide ühendused. ECLA, mis on tunnustatud esindusorganisatsioon ELi ettevõtlusjuristidele ning seisab ettevõtte peajuristi õigusliku positsiooni tugevdamise eest (sh õigus hoida kliendisaladust, õigus esindada kohtus), teeb koostööd Euroopa organisatsioonidega ja poliitika kujundajatega. Kodulehel [www.ecla.eu](http://www.ecla.eu) leiab informatsiooni ECLA publikatsioonide, ECLA Akadeemia kursuste ning General Counsel’ite ümarlaudade kohta. 2024. a. valmistati ette ja käivitati ECLA Mentorluse projekt (vt projekti tingimusi ja nõudeid mentoritele ning menteedele <https://ecla.online/mentoring/>). 2025. jaanuaris algavaks pilootprojektiks laekus üle 30 avalduse, mis võimaldas panna kokku 32 paari, kusjuures mentor ja mentee asuvad erinevates riikides ja tegutsevad erinevates sektorites. Tiina Sepa osaleb projektis mentorina. Projekt kestab 12 kuud. Anname teada, kui 2025. a teises pooles avaneb taotluste voor 2026. a. mentorluse projektiks, et EEJÜ liikmed, kes vastavad tingimustele, saaksid osaleda.

Koosolekul osalejad võtsid esitatud ülevaate teadmiseks.

**3. EEJÜ tegevuskava ja tööplaan ning eelarve aastaks 2025.**

EEJÜ juhatuse esimees esitas juhatuse ettepanekud EEJÜ tegevuskava ja tööplaani ning eelarve osas aastaks 2025.

Ettepanekute arutelu järel **otsustati ühehäälselt**:

3.1. Kinnitada aastaks 2025 järgnev EEJÜ tegevuskava ja tööplaan:

3.1.1. Jätkata osalemist ECLA tegevuses, sh eelkõige ettevõttejuristi tegevuse õigusliku regulatsiooni ja staatuse määratlemisega seonduvas, ECLA üldkogudel ja ECLA korraldatud General Counsel’ite ümarlaudadel ning ECLA mentorlusprogrammis. Liikmete informeerimiseks avaldada EJL veebilehel otselingid ECLA veebilehtedele ning edastada liikmetele ECLA tegevusega seonduvaid ülevaateid e-kirjaga.

3.1.2. Tagada jätkuvalt EEJÜ liikmetele võimalus saada LEXOLOGY infokirju ning korraldada suhtlus Lexology’ga.

3.1.3. Jätkata osalemist õigushariduse tasemeõppe ja täiendusõppe õppekavade arendamisel esitades soovitusi õppekavade arendamiseks ning korraldades ettevõttejuristi tegevusega seonduvaid loenguid ja seminare, sh ettevõttejuristi eetikast.

3.1.4. Jätkata traditsiooni külastada Eestis tegutsevaid ettevõtteid ja organisatsioone.

3.1.5. Jätkata Eestis toimiva õigusteenuste korraldusega seonduvat analüüsi ning tagada ettevõttejuristide huvide kaitsmine selles valdkonnas.

3.1.6. Ettevõtlusjuristide ühenduse tegevusse aktiivsemaks kaasamiseks algatada mõttetalgud teemal: Mida ootan Eesti juristide Liidult ja Eesti ettevõtlusjuristide ühenduselt?

3.1.7. Osaleda EJL õiguspoliitika kujundamises.

3.1.8. EEJÜ tegevuse toetamiseks taotleda EJLi eelarvest vähemalt ECLA liikmemaksu tasumine ja ECLA üritustel osalemise ning EEJÜ üldkoosoleku ja vähemalt 4 juhatuse koosoleku finantseerimine.

3.2.Täiendada EEJÜ tegevuskava ja tööplaani arvesse võttes liikmetelt saadavaid ettepanekuid.

**4. Juhatuse koosseisu uuendamine.**

Koosolekul osalejad arutasid võimalusi juhatuse koosseisu uuendamiseks. Toetati arvamust, et juhatuses jätkavad juhatuse senised kuus liiget ning uue liikmena valitakse juhatusse Vassili Mägi. Vassili Mägi ja koosolekul osalenud juhatuse liikmed nõustusid esitatud ettepanekuga.

Koosolekul osalejad **otsustasid ühehäälselt**:

4.1. Valida järgnevaks kolmeks aastaks EEJÜ juhatusse ühenduse senised juhatuse kuus liiget Mare Hiiesalu, Aare Kruuser, Victoria Mets, Erki Pisuke, Merike Roosileht ja Tiina Sepa pikendades nende seniseid volitusi juhatuse liikmetena järgnevaks kolmeks aastaks.

4.2. Valida järgnevaks kolmeks aastaks EEJÜ juhatusse uue liikmena Vassili Mägi.

Täiendavaid küsimusi päevakorda ei võetud. Kõik otsused tehti osalejate poolt konsensuslikult.

*/allkirjastatud digitaalselt/*

Koosoleku juhataja ja protokollija: Aare Kruuser